**S20241115DVDP దత్తత** డి వి డి ప్రసాద్

ఎన్నో సంవత్సరాల తర్వాత స్వదేశం చేరుకున్న భరద్వాజ ఎంతగానో ఉద్వేగానికి లోనయ్యాడు. విమానం దిగుతూనే అతనికి మాతృదేశంపై మమకారం పొంగిపొర్లింది. కళ్ళల్లో నీళ్ళు ఉబికాయి. భారత దేశ వాయువులు పీల్చగానే ఏదో కొత్త ఉత్సాహం నరనరాలా పొంగినట్లు అనిపించింది భరద్వాజకు. నిజానికి భారతదేశంలో అతనికి 'నా' అనేవాళ్ళెవరూ లేరు. ఉన్నత చదువులు పూర్తిచేసుకున్న అనంతరం ఉద్యోగావకాశాలు రావడంతో అమెరికా వెళ్ళిన భరద్వాజ అందివచ్చిన అవకాశాల్ని సద్వినియోగం చేసుకొని జీవితంలో ఎన్నో మెట్లెక్కాడు. స్వంతంగా ఓ సాఫ్ట్ వేర్ సంస్థ స్థాపించి, అంచెలంచీలగా మరెన్నో సంస్థలు నెలకొల్పి ఆర్థికంగా ఉన్నత స్థితిలో నేడు ఉన్నాడు.

ఒకప్పుడు ఉద్యోగం కోసం అక్కడికి వెళ్ళిన భరద్వాజ, నేడు ఎంతో మందికి ఉపాధి కల్పించే స్థితికి చేరుకున్నాడు. కొద్ది నెలల క్రితం జరిగిన ట్రేడ్ ఫేర్ లో అతని గురించి తెలిసి తెలుగు రాష్ట్రాల ప్రతినిధులు తమ ప్రాంతంలో పెట్టుబడులు పెట్టడానికి అతన్ని అహ్వానించారు. అందుకు తన సమ్మతి తెలిపి, స్వదేశంలో కొంతమంది నిరుద్యోగులకైనా ఉద్యోగ అవకాశం కల్పించాలని సంకల్పించాడు భరద్వాజ. అదే ఈ ప్రయాణం వెనకున్న ముఖ్య ఉద్దేశ్యం. అతనికి విమానాశ్రయంలో ఘనస్వాగతం లభించింది. తనకోసం పంపిన కారులో కూర్చొని పరిసరాలు నిశితంగా గమనించసాగాడు భరద్వాజ. చాలా సంవత్సరాల తర్వాత స్వదేశం వచ్చిన అతనికి అన్నీ వింతగానూ, కొత్తగానూ కనిపించసాగాయి.

తనని ఆహ్వానించిన రాష్ట్ర ప్రతినిధులను కలసుకొని చర్చించాడు. స్థలం కేటాయింపు, లైసెన్స్ తదితర విషయాలు తెలుసుకున్నాడు. కలుసుకోవలసిన ప్రభుత్వ శాఖలతో సంప్రతింపులు జరిపాడు. పది రోజులపాటు ఊపిరి సలపని పనులతో సతమతమయిన తర్వాత, భరద్వాజకు ఆ రోజు కొద్దిగా వీలు చిక్కింది. హోటల్ గదిలో కూర్చొని విశ్రాంతి తీసుకుంటుండగా అతనికి చిన్నప్పుడు తనను స్వంత కొడుకులా అభిమానించి, చదివించిన రామనాథం మాస్టారు గుర్తుకు వచ్చారు. రామనాధం మాష్టారు గురించి గుర్తుకు రాగానే భరద్వాజ మనసు పులకరించింది. ఇంతవరకూ తనకు భారత దేశంలో ఆత్మీయలు ఎవరూ లేరనే నిర్ధారణకు వచ్చిన తను మాష్టరుగార్ని ఎలా మర్చిపోయాడో అర్ధంకాలేదు. ఈనాడు తను ఇంత ఉన్నత స్థితిలో ఉన్నాడంటే అతని చలువే అందుకు కారణం. మాష్టరుగారి అండ లేకుంటే, ఇక్కడే ఎక్కడో ఏ చిన్న ఉద్యోగమో, సద్యోగమో చేసుకొనో, లేక నిరుద్యోగిగానో మిగిలిపోయేవాడు.

అమెరికా వెళ్ళిన తర్వాత కొన్నాళ్ళవరకూ అతనితో తరచూ ఫోన్ లో మాట్లాడేవాడు. తను పనిలో బిజీ అయిపోయిన తర్వాత, మరి మాట్లాడటానికి అసలు కుదరలేదు. మాష్టరుగారు ఇప్పుడు అక్కడే ఉన్నారో, ఇంకెక్కడికైనా వెళ్ళారో తెలియదు. ఫోన్ చేద్దామన్నా తన వద్ద ఉన్న ఫోన్ నంబర్ తగలడం లేదు. రామనాధం మాష్టరుగారి ఇద్దరు కొడుకులు ఎక్కడో ఉన్నారో, వాళ్ళ కాంటాక్ట్ నంబర్లు కూడా తనకు తెలీవు. ఇక అతన్ని కలుసుకోవాలంటే ఆ ఊరికి వెళ్ళడమొక్కటే మార్గం. ఎలాగైనా మాష్టరుగారిని కలుసుకొని వెళ్ళాలని మనసులో దృఢ సంకల్పం ఏర్పరుచుకున్నాడు భరద్వాజ. ఆ మరుసటి రోజు టాక్సీ మాట్లాడుకొని అక్కడికి రెండువందల కిలోమీటర్ల దూరంలో ఉన్న రామాపురం చేరుకున్నాడు.

రామాపురం చేరుకొనేసరికి భరద్వాజకి పాత జ్ఞాపకాలు మనసులో మెదలసాగాయి. ఈ ఊరే తను పుట్టిన ఊరు. చిన్నతనంలోనే తల్లితండ్రులను కోల్పోయి దిక్కులేని స్థితిలో గడిపిన తన చిన్నతనం గుర్తుకు వచ్చింది. అప్పటికి ఆరో తరగతి చదువుతూ, తను గతిలేక భుక్తి కోసం భూస్వామి భూషణంవద్ద పనివాడిగా చేరి గడిపిన కఠినమైన రోజులు గుర్తుకు వచ్చాయి. తను స్కూలుకు రాకపోవడం గమనించిన రామనాధం మాస్టారు ఒకరోజు తనని కలుసుకోవడానికి వచ్చి,"ఏరా, చదువెందుకు మానేసావు? స్కూలుకెందుకు రావడంలేదు?" అని అడిగారు.

రామానాధం మాస్టారు అంటే పిల్లలందరికీ హడలే. ఏం జవాబు చెప్పలేక తను ఏడుస్తూంటే, భూషణమే అక్కడికి వచ్చి చెప్పాడు తన తల్లి తండ్రులు పోయిన సంగతి.

పైకి గంభీరంగా కనిపించే మాస్టారు హృదయం లోన మాత్రం వెన్నలా సుతిమెత్తనిదని ఆ రోజే భరద్వాజకి తెలిసింది.

స్కూల్లో బాగా చదువుకొని, మంచి మార్కులు తెచ్చుకొనే భరద్వాజ అంటే అతనికి ప్రత్యేక అభిమానం ఉంది. తన వెంటే భరద్వాజను తీసికెళ్ళి, తన పిల్లలతో సమానంగా పెంచారు. అతని సతీమణి సీతమ్మగారు కూడా తనని ఆదరించింది. సగంలో ఆగిపోయిన తన చదువు తిరిగి కొనసాగుతుందని ఏనాడూ ఊహించలేదు భరద్వాజ. భరద్వాజను పై చదువులు చదివించే బాధ్యత కూడా తన భుజస్కందాలపై వేసుకున్నారతను.

ఆ విషయం ఎన్నడూ మరువలేదు భరద్వాజ. ఆ కృతజ్ఞత భరద్వాజ నరనరాల్లో ఉంది. ఊరులోకి ప్రవేశించిన భరద్వాజకు మాష్టరుగారి ఇల్లు కనుక్కోవడం పెద్ద కష్టం కాలేదు. ఊరెంత పెరిగినా, సులభంగానే తను పెరిగిన ఇల్లు గుర్తించగలిగాడు అతను. ఆ ఇంటిముందు కారు ఆపించి, దిగాడు. తలుపు తట్టిన నిమిషానికి తలుపు తెరుచుకుంది. తన ఎదురుగా నిలబడిన మాష్టరుగార్ని చూడగానే భరద్వాజ కళ్ళు సజలమయ్యాయి. వయసుపైబడి వృద్ధాప్యంలోకి అడుగుపెట్టిన రామనాధం వచ్చినదెవరో పోలుచుకోలేకపోయారు. కళ్ళజోడు సవిరించుకుంటూ, "ఎవరు నాయనా, ఎవరు కావాలి?" అని అడిగారు.

కిందకు వంగి అతని పాదాలు తాకాడు భరద్వాజ. "నేను మాష్టారూ! భరద్వాజను. మీరు చేరదీసి, చదివించి నన్ను ఇంతవాణ్ణి చేసిన భరద్వాజను. నన్ను క్షమించండి మాష్టరుగారూ, పని ధ్యాసలో పడి మీతో ఇన్నాళ్ళూ మాట్లాడలేకపోయాను." అన్నాడు అతని పాదాలు కన్నీళ్ళతో అభిషేకిస్తూ.

వెంటనే భరద్వాజ గుర్తుకువచ్చాడతనికి.

"ఓ...నువ్వట్రా! ఎంత ఎదిగిపోయావు! ఎలా ఉన్నావు? ఏం చేస్తున్నావు?" అని భరద్వాజను లేవనెత్తి గుండెలకు అదుముకున్నారతను.

ఇంతలో సీతమ్మ ఇంట్లోంచి వచ్చింది, "ఎవరూ వచ్చింది?" అని.

"మన భరద్వాజుడే! అమెరికా నుండి వచ్చాడు." అని భార్యతో అన్నారతను.

భరద్వాజ వంగి ఆమె కాళ్ళకు నమస్కరించాడు, "బాగున్నారా అమ్మా!" అంటూ.

ఆమె కూడా సంతోషంతో ఉప్పొంగిపోయింది.

వాళ్ళ క్షేమ సమాచారాలు అడిగి తెలుసుకున్నాడు భరద్వాజ. మాష్టారు గారి పిల్లలిద్దరూ బెంగుళూరులో సాఫ్ట్ వేర్ ఇంజినీర్లుగా ఉన్నారని తెలిసి సంతోషించాడు. తను స్వదేశం వచ్చిన కారణం తెలిపాడు.

"సంతోషం నాయనా! ఎంతోమంది మన దేశంలో చదువుకొని విదేశాల్లో స్థిరపడి మరి ఇక్కడికి రావడమే మానేస్తున్నారు. అలాంటిది నువ్వు ఇక్కడికి వచ్చి, పెట్టుబడులు పెట్టి నిరుద్యోగులకు ఉద్యోగావకాశాలు కల్పించడం అన్నది గొప్ప విషయం. స్వదేశం పట్ల నీ కర్తవ్యాన్ని నేరవేర్చుకుంటున్నావు." అని తన సంతోషం వ్యక్తం చేసారతను.

సీతమ్మ కొసరికొసరి వడ్డిస్తూంటే, చాలా రోజుల తర్వాత తృప్తిగా భోజనం చేసాడు భరద్వాజ. తన తల్లితండ్రులలాంటి ఆ దంపతులకు ఏమైనా ఉపకారం చెయ్యాలని అనిపించింది భరద్వాజకు. ఇప్పుడు తన వద్ద కోట్లకొలదీ డాలర్లు మూలుగుతున్నాయి. వాళ్ళకు ఏమైనా అర్థిక సహాయం చేస్తే వాళ్ళ ఋణం కొద్దిగానైనా తీర్చుకున్నవాడు అవుతాడని భావించాడు. ఆ విషయమే చూచాయగా వాళ్ళకి చెప్పాడు.

"చూడు...అబ్బాయీ! చెప్పుకోవాలంటే మాకిప్పుడు ఏ విధమైన లోటూ లేదు. ఇద్దరబ్బాయిలూ మంచి ఉద్యోగాల్లో ఉన్నారు. నాకెలాగూ ప్రభుత్వం పెన్షన్ ఇస్తోంది. పిల్లలిద్దరూ కావలసినప్పుడు డబ్బులు పంపుతూనే ఉన్నారాయే! ఆర్థికంగా నాకే లోటూ లేదు. కాకపోతే నీకో విషయం చెప్పదలిచాను..." అంటూ ఆగారు రామనాధం మాష్టరుగారు.

భరద్వాజలో కుతూహలం తొంగి చూసింది.

"చెప్పండి మాస్టారూ...ఏం చెయ్యాలన్నా చేస్తాను. ఏం చేసినా మీ ఋణం తీర్చలేనని నాకు బాగా తెలుసు, మీరు ఏం చెప్పినా చెయ్యడానికి నేను సిద్ధం." అన్నాడు.

"అయితే పద! నిన్నో చోటకి తీసుకెళ్తాను." అని చెప్పులేసుకొని బయటకు నడిచాడు.

భరద్వాజ కూడా అతని వెనుకే నడిచాడు.

పావుగంట నడక తర్వాత ఓ చోట ఆగాడతను. భరద్వాజకు ఆ ప్రాంతం గుర్తుకు రాసాగింది. అది...అది ఒకప్పుడు తను చదువుకున్న బడి. ఇన్నేళ్ళు గడిచినా ఇప్పుడు అలాగే ఉంది, కానీ రంగు వెలిసిపోయిన గోడలు, గాలివానలకు దెబ్బతిన్న పైకప్పులు అతనికి దర్శనమిచ్చాయి. ఒకప్పుడు ఈ బడిలోనే మాష్టారుగారి పిల్లలతో కలిసి చదువుకున్నాడు తను. ఇప్పుడు ఆ స్కూలు జీర్ణావస్థలో ఉంది. ఆ దృశ్యం చూసిన అతని కంట్లో నీరు నిలిచింది.

"చూసావా...భరద్వాజా! ఒకప్పుడు ఈ స్కూల్లో చదివిన చాలామంది నేడు సమాజంలో చాలా ఉన్నత స్థితిలో ఉన్నారు. ఇక్కడ చదువు ప్రారంభించిన వాళ్ళలో కొందరు డాక్టర్లు, ఇంజినీర్లుగా ఈ సమాజంలో గౌరవప్రదమైన జీవితం గడుపుతున్నారు. ఇక్కడ చదివిన వాళ్ళు కొంతమంది ఐ. ఏ. ఎస్. లు కూడా ఉన్నారు. ఎంతోమందిని ఉన్నత శిఖరాలకు చేర్చిన ఈ బడి మాత్రం ఇప్పుడు దీనావస్థకు చేరుకుంది. ఇప్పుడందరికీ కార్పరేట్ స్కూలు పైనే మక్కువ. స్వార్థ రాజాకీయాలకు బలై ఇలాంటి బడులు అధ్వాన్న స్థితికి చేరుకుంటున్నాయి. ఏదో ఊరును దత్తత తీసుకోనవసరం లేదు, చదువుకున్న స్కూలును దత్తత తీసుకుంటే చాలు. నువ్వు తలుచుకుంటే ఈ స్కూలు రూపు రేఖలు మార్చేయవచ్చు. ఏం? చెయ్యగలవా? నువ్వు చదివిన తల్లిలాంటి నీ స్కూలును దత్తత తీసుకోగలవా?" సూటిగా ప్రశ్నించారు మాష్టరుగారు.

మాష్టరుగారు ఏం చెప్పదలచుకున్నారో భరద్వాజకు అర్ధం అయింది. తనలాంటివాళ్ళు పూనుకుంటే ఆ బడికి మహర్దశ పట్టించవచ్చు. తనను ఇంతవాణ్ణి చేసిన రామానాథం మాస్టరుగార్నీ మరువలేడు, ఈ స్కూలును కూడా మరువలేడు. వెంటనే ఓ నిశ్చయానికి వచ్చాడు.

"మాస్టారూ! నా కర్తవ్యాన్ని బాగా గుర్తు చేసారు. నేను ఈ స్కూలు దత్తత తీసుకుంటున్నాను. స్కూలు పునరుద్ధరించడమే కాదు, ఇక్కడ చదువుకొని మంచి మార్కులు తెచ్చుకొనే వారికి, పేదవారికి స్కాలర్ షిప్ కూడా ఏర్పాటు చేస్తాను." అని తన నిర్ణయాన్ని తెలియపర్చాడు.

రామనాథం మాస్టారు కళ్ళు ఆనందబాష్పాలు రాల్చాయి. భరద్వాజ భుజంపై చెయ్యవేసి అభినందించారు.

\*\*\*\*\*\*

**హామీ పత్రం:**

తెలుగు జ్యోతి 2025 సంక్రాంతి కథల పోటీ కోసం:

నేను పంపుతున్న కథ, ‘దత్తత’ నా స్వంతమని, అనువాదం కానీ, అనుకరణ కానీ కాదని, ఏ ఇతర పత్రికలకు పంపలేదని, ఏ పత్రిక పరిశీలనలోనూ లేదని, ఇందుమూలంగా హామీ ఇస్తున్నాను. ఏ బ్లాగుల్లోగానీ, వాట్సప్ లో గానీ, మరే ఇతర సామాజిక మాధమాలోగానీ పోస్ట్ చెయ్యలేదని కూడా హామీ ఇస్తున్నాను. దయచేసి ఈ కథ ‘తెలుగు జ్యోతి 2025 సంక్రాంతి కథల పోటీ’ కోసం పరిశీలించవలసిందిగా కోరుతున్నాను.

డి వి డి ప్రసాద్

సెల్-9437094331

Email ID- [dvdprasad1959@gmail.com](mailto:dvdprasad1959@gmail.com)

D V D PRASAD

EW-2, NEELACHAL NAGAR, 5TH LINE,

BERHAMPUR (GANJAM)

DIST-GANJAM

ODISHA. PIN 760010

నా పరిచయం:

నేను పుట్టింది, పెరిగింది ఒడిశాలో. ప్రస్తుత నివాసం బరంపురం. నా చదువంతా ఒడియా మాధ్యమంలోనే సాగింది. ఇప్పటివరకు రెండు వందలకుపైగా కథలు కథలు వివిధ పత్రికలలో ప్రచురించబడ్డాయి. నా కథలు ఆంధ్రభూమి సచిత్ర వార పత్రిక, స్వాతి, హాస్యానందం, గోతెలుగు, తపస్వి మనోహరం, సహరి, కౌముది అంతర్జాల పత్రికల్లో వెలుగు చూసాయి.

డి వి డి ప్రసాద్